## La Conselleria de Sanitat formarà el personal d’infermeria en àrees específiques

*** Es creen itineraris formatius per a les àrees de crítics, bloc quirúrgic, intervencionisme, hemodinàmica i hemodiàlisi
* Marciano Gómez considera que esta mesura “elevarà la qualitat de l’atenció sanitària i afavorirà la fidelització del talent professional dins del sistema de salut”**

La Conselleria de Sanitat posa en marxa els itineraris formatius en àrees en què no hi ha especialitat per a les infermeres i els infermers que treballen en el Sistema Valencià de Salut i, especialment, per als qui s’incorporen per primera vegada.

El conseller de Sanitat, Marciano Gómez, que ha assistit a l’acte de presentació de la jornada de treball ‘Itineraris formatius en infermeria’ que se celebra hui en l’EVES (Escola Valenciana d’Estudis de la Salut), ha afirmat que esta iniciativa és “la conclusió de la determinació de la Conselleria per potenciar la infermeria”.

Estos itineraris es creen en les àrees de crítics, bloc quirúrgic, intervencionisme, hemodinàmica i hemodiàlisi, que són les que marca el Decret 76/2024, de 2 de juliol, del Consell, de regulació del procediment de selecció de personal temporal estatutari dels subgrups de classificació A1 i A2 dependents de la Conselleria de Sanitat.

El conseller de Sanitat ha explicat que la finalitat d’esta acció és “la integració progressiva i efectiva de les i dels professionals d’infermeria en el sistema sanitari, per a contribuir a reforçar la seguretat tant del pacient com del professional mateix”. “Tenim el convenciment que esta mesura no sols elevarà la qualitat de l’atenció sanitària, sinó que també afavorirà la fidelització del talent professional dins del sistema de salut”, ha remarcat.

Marciano Gómez ha destacat que es tracta d’“una iniciativa innovadora a escala nacional, en la qual la Comunitat Valenciana es posiciona com a pionera en el seu disseny i implementació”. Així mateix, esta acció s’alinea amb una de les línies estratègiques previstes en el Marc Espanyol de Cures d’Infermeria, aprovat recentment en el Consell Interterritorial del Sistema Nacional de Salut, celebrat el passat 21 de maig.

Els itineraris formatius es duran a terme a través de la plataforma en línia de l’EVES i estan elaborats per professionals amb experiència àmplia en cada un d’estos àmbits. S’ha començat desenrotllant els perfils bàsics i es continuarà treballant en el mitjà i l’avançat.

Des de la publicació en maig de 2024 de l’Estratègia de cures de la Comunitat Valenciana, elaborada pel Servici de Competències d’Infermeria, la Conselleria de Sanitat du a terme diverses accions per a dotar de competències infermeres en les diferents àrees d’activitat per a les quals no hi ha especialitat, i els itineraris formatius són una d’estes.

Fecha: 26/05/2025